Teatre Clavé

El Teatre Clavé de Tordera (Maresme) és l'equipament cultural de referència del municipi. De propietat municipal, és gestionat per una fundació privada, la Fundació Teatre Clavé, integrada per representants de diferents sectors de la societat, des d'empreses locals i comarcals fins a membres de diverses entitats municipals i representants polítics del consistori. El projecte artístic del Teatre Clavé gira al voltant de dos eixos de proximitat: la difusió cultural i la formació artística. El primer pretén donar suport a les produccions i activitats de les entitats culturals de Tordera i que aquestes convisquin amb una programació estable de les arts escèniques (teatre, dansa i música amb caràcter professional); mentre que la formació artística pretén donar eines per aconseguir despertar la sensibilitat per l'art entre els alumnes i fomentar l'aprenentatge. Així, cada trimestre es renova la programació estable del Teatre Clavé i cada any s'inicia un nou curs al Centre de formació artística, que inclou les disciplines de teatre, dansa, belles arts i música. Hist̟òria En els primers anys de la sala, s'hi representà l’obra de teatre El místic, interpretada per Enric Borràs, en la mateixa producció amb què s'havia estrenat al teatre Romea l'any anterior, i amb l’assistència de l’autor, Santiago Rusiñol. Però l'activitat primordial que tingué en les primeres dècades del segle xx fou com a sala de cinema, amb l’època d’esplendor als anys 30, gestionada pel Sindicat Círcol Agrícola, que també hi celebrava activitats lúdiques i culturals. El local també prestà servei com a escola privada, entre 1930 i 1935. Durant la Guerra Civil (1936–1939), els sindicats CNT i FAI s’apoderaren del recinte i l’anomenaren Cinema Popular. Durant l’època franquista es va conèixer pel nom d'Educación y descanso. A finals dels any 50, a més del cinema dominical, també s'hi feien sessions de ball. El 1983 fou comprat per l’Ajuntament de Tordera i al cap d’uns anys, el 30 d’abril de 1988, s'enderrocà l’edifici antic, molt deteriorat. Les obres del nou Teatre Clavé van començar el juny de 1991, després que el ministre de Cultura d'aleshores, Jordi Soler Tura, hagués posat el 26 d’abril de 1991 la simbòlica primera pedra de l’equipament, situat al mateix solar on havia estat el vell Cinema Clavé. L'edifici del Teatre Clavé es va inaugurar en dues fases. El 26 d'abril de 1998 va obrir parcialment, amb la presència del poeta Miquel Martí i Pol i, un any més tard, el 25 d'abril de 1999, l'equipament va ser inaugurat oficialment, així com la plaça i l'escultura dedicada al poeta, just al davant de l'equipament. Amb tot, des del 1992, per començar a donar vida al que més endavant seria el Centre de Formació Artística, es van crear les aules de teatre, música, dansa i belles arts, ubicades aleshores al recinte de Can Comaleres. Era l'inici del projecte humà que donava i continua donant sentit a l'obra arquitectònica. L'edifici El Teatre Clavé està situat al bell mig del nucli urbà de Tordera, a la plaça de Miquel Martí i Pol, s/n. El disseny arquitectònic va anar a càrrec del grup Arquitectes ARR. Té una superfície de 3.500 m2 i en les seves tres plantes acull la Sala Gran (400 localitats), l'Auditori (100 localitats), la Sala Polivalent i la Sala d'exposicions, a banda del vestíbul principal, la zona per a artistes i la Cafeteria del teatre. Referències